عوام 2000

عوام 2000 ؤلا عقد 2000 ؤلا لالفينات هوّ عقد ديال الزمان بدا ف 1 يناير 2000 و سالا ف 31 دجنبر 2009. ف هاد لعقد، تولدو 1، 35 مليار د لباشار، و ماتو علاين 550 مليون واحد. التعداد د بنادم فوق لارض داز من 6، 1 ل 6، 9 مليار. قتيصاد. هاد لعقد بدا ب تطور قتيصادي كبير ف اسيا، كيما كان متوقع، بحال ف الشينوا و لهند. التطور لقتيصادي الزربان ديال شي بلدان نامية، لي قلّصات لفرق بينها و بين لبلدان لمتقدّمة، نتجات عليه سياسة حيمائية لي طلّعات لاتمنة د الطاقة و لماكلة معا اللخر د هاد لعقد. لازمة د السكنى و لكريديات ف لميريكان تاهيّ تسببات ف لازمة لقتيصادية د 2007-2008. لانتيرنيت. لاكصي ل لانتيرنيت نتاشر بزاف ف عقد عوام 2000، و النسبة د الناس ف لعالم لي كيخدّموه دازت من 6، 7% ل 25، 7%. هادشي سرّع لعولامة و التواصل بين بنادم ف لعالم كامل. السيتات د الصوشل ميديا (التواصل لاجتماعي) بانو كا طاريقة جديدة د التواصل معا لحباب و الصحاب و لپارطاج د لمحتوى، و تا لملاقية معا صحاب جداد. تال يونيو 2009، كان مايسپيس اكتر سيت د الصوشل ميديا ف شعبيتو ف لميريكان، ملي فيسبوك فاتو ب عدد لخدايميا لميريكانيين. لايميل زاد نتاشر ك وسيلة د التواصل، و خدا لبلاصة د لبوسطة ب عتيبارو الطاريقة لمفضلة عند الناس ف تبادل لبريّات و لميصاجات. سيتات بحال ڭووڭل، يوتيوب و ويكيپيديا بانو و شدو بلاصتهوم من بين 10 د السيتات اللولين ف شعبيتهوم. ف 2008، امازون خدا بلاصت ايباي ب عتيبارو اكبر سيت د لبيع و الشرا ف انتيرنيت. ياهو بقى شاد لبلاصة اللولة كا اكتر سيت كيتزار ف لعقد كامل. السياسة. لحرب على لارهاب و لحرب ف افغانيستان بداو من مور لهجمات لارهابية د 11 شتنبر 2001. ف 2002، تاسسات لمحكامة الجنائية الدولية. ف 2003، لميريكان و لحولافا ديالها دارو جتياح عسكاري ف لعراق باش يطيّحو النضام ديال حزب لبعت و صدام حسين. ف هاد لعقد بزاف د الجماعات لي تابعة ل لقاعدة ؤلا عندها نفس التوجهات، دارو هجومات ارهابية، بحال ف تفرڭيعات د كازا 2003، تفرڭيعات د اسطنبول 2003، تفرڭيعات د مدريد 2004، و تفرڭيعات د لندن 2005. كاينين حروب خرين لي سالاو ف هاد لعقد، بحال لحرب د لكونڭو التانية (سالات ف 2003)، لي كانت اميت صراع مسلّح من لحرب لعالمية الجاوجة، لحرب لاهلية د دزاير، لحرب لاهلية د انڭولا، و غيرهوم. حروب خرين لي بداو كاين منهوم تمرد لحوتيين ف ليامان، و لحرب على لاضروڭ ف لمكسيك. لبيئة. التبدال د لكليما "climate change" ولّا من اهم لاجوندات ف هاد لعقد. من بين اميت لكوارت لي طراو فيه كاين اعصار نارڭيس ف ميانمار، زلازل طراو ف پاكيستان ف 2005 و ف الشينوا ف 2008، و اميت كاريتة طبيعية ديال لقرن 21 لي هيّ زلزال و تسونامي لموحيط لهندي 2004 لي ماتو بسبابهوم كتر من 230. 000 واحد. السينيما. لبون و لانتشار ديال التصاور لمولّدين ب لورديناتور خلقو امكانيات جديدة ف السينيما، سيرتو ملي بان و تّشهر لفيلم شريك "Shrek". لانيمي توسعات لقاعدة د لمتابعين ديالو برا الجاپون، بعدما خرج ف 2001 فيلم لمخطوفة د سين و تشيهيرو () ؤلا ب ختيصار "لمخطوفة Spirited away" ديال ستوديو ڭيبلي لي تّشهر بزاف. فيلم اڤاطار لي خرج ف دجنبر 2009، كان اكتر فيلم ف لمداخيل ف السينيما ف هاد لعقد و بشكل عام تال ليوم. افلام وتائقية بحال سوپر سايز مي و بوراط كانو مشهورين ف عقد عوام 2000. فارنهايت 9/11 ديال مايكل مور لي خرج ف 2004 هوّ اكتر فيلم وتائقي ف لمداخيل ف التاريخ. التفراج ف لافلام ف انتيرنيت كبرات الشعبية ديالو ف هاد لعقد. اللوعاب د التيليجو. لكونصولات د لوعاب التيليجو لي بانو ف هاد لعقد، كاين منهوم پلييستيشن 2، اكس بوكس، ڭيم كيوب، وي، پلييستيشن 3 و اكس بوكس 360. ف لكونصولات پورطابل كانلقاو ڭيم بوي ادڤانس، نينتاندو دي اس، و پليستييشن پورطابل. اكتر لعبة تباعت ف هاد لعقد كانت وي سپورتس، و نيو سوپر ماريو بروص. كانت اكتر وحدة تباعت ف اللوعاب پورطابل. لاداب. ف لكتوبا و الروايات، كانت النڭليزية دجي كي رولينڭ اكتر كاتبة ؤلا كاتب ربحات من لمبيعات د لكتوبا ديالها، و بشكل خاص من السيرية د هاري پوطر. رولينڭ كانت اول ملايري ؤلا ملايرية لي خدات التروة ديالها ب لكتوبا، وخا مابقاتش ملايرية مدة طويلة حيت عطات اغلبية د فلوسها ل لخيريات. اكتر كتاب تباع كان لكوض د داڤينتشي "The Da Vinci Code" ديال لكاتب لميريكاني دان براون. لمزيكة. ف لمزيكة، مجلة بيلبورد عتابرات امينيم لموسيقي د لعقد. شوف تا. كرونولوجيا. مقالات د لعقد د 2000: